大圍站

大圍站（粵拼：daai6 wai4 zaam6；英文：Tai Wai Station）係港鐵東鐵綫同屯馬綫一個架空車站，喺沙田區大圍富嘉花園對開嘅位置，喺1983年8月15號開。
大圍站中央大堂連接A、B、C、D 出口，另外喺1及2號月台南端亦設有出入閘口分別連接F，G 出口及E 出口；至於喺3號月台北端新增嘅H出口喺2023年10月26號啟用，直通圍方商場3樓一條後巷，行人只可以再搭扶手電梯或者坐𨋢去4樓、5樓商場或者商場地庫停車場。

車站商店及自助服務
車站有人民幣找換店、各大銀行嘅自動櫃員機、衣履、書籍、食品、公共事業、快餐店、銀行、理財服務及便利店等商店及自助服務。

車站月台
車站設有4個側式月台，位於大堂上面。當中2號同3號月台設有4條斜道連接，令屯馬綫南行轉東鐵綫南行（同埋掉轉）嘅搭客唔使上落樓，斜道設計更方便傷殘人士用。但係其他轉綫乘客就要先經過大堂。要注意嘅係，為方便乘客轉東鐵綫，屯馬綫唔同香港其他嘅鐵路系統，係右上左落嘅。所以位於右邊嘅4號月台係屯馬綫嘅北行月台。

車站出口
大圍站以南設有一個大型公共運輸交匯處，乘客可利用地面行人通道進出車站。另有一條廿四小時全日開放嘅行人隧道，連接村南道同埋公共運輸交匯處。
大圍站共設8個出入口，新設嘅出入口有5個，其中3個位於擴建嘅車站大堂，2個位於美田路以南連接東鐵綫北行大堂。原有位於美田路以南連接東鐵綫南行大堂，以及位於村南道嘅出入口將會保留；至於2023年10月26號啟用嘅H出口就直通圍方商場3樓一條後巷，行人只可以再搭𨋢或者扶手電梯去4樓、5樓商場或者商場停車場。

車站周邊
車站附近係住宅區。有大圍村、美林邨、海福花園、新翠邨同車公廟。

接駁交通
大圍站大堂東面有一條24小時全日開放嘅行人隧道，連接村南道同公共運輸交匯處。
九巴
46P - 顯徑 ↔ 葵芳站
46S - 顯徑 ↔ 荃灣（如心廣場）
46X - 顯徑 ↔ 美孚
72A - 大埔工業邨 ↔ 大圍站
80 - 美林 ↔ 觀塘碼頭
80A - 美林 → 觀塘碼頭（經九龍灣商貿區，只係喺早上繁忙時間服務）
80K - 新翠 ↔ 愉翠苑
81C - 耀安 ↔ 紅磡站
82D - 白石角 ↔ 大圍站
82K - 愉翠苑 ↔ 美田
85 - 火炭（駿洋邨）↔ 九龍城碼頭
85B - 秦石 → 九龍城碼頭
86A - 沙田圍 ↔ 長沙灣（甘泉街）
87B - 新田圍 ↔ 維港灣
88 - 中秀茂坪 ↔ 大圍站
88K - 顯徑 ↔ 駿景園
89B - 沙田圍 ↔ 牛頭角
249X - 青衣站 ↔ 沙田博康
281 - 大圍站 ↺ 新田圍
281B - 碩門邨 → 尖東麼地道
286P - 美松苑 → 長沙灣
286X - 顯徑 ↺ 深水埗
287P - 水泉澳 → 油麻地（只限早上繁忙時間服務）
287X - 水泉澳 ↺ 旺角（柏景灣）
N281 - 紅磡站 ↔ 錦英苑
城巴
79 - 大圍站 ↔ 皇后山
798P - 大圍站 ↔ 將軍澳工業邨（只限早上繁忙時間服務）
B8 - 大圍站 ↔ 香園圍口岸
隧巴
170 - 沙田站 ↔ 華富（中）
182 - 愉翠苑 ↔ 中環（港澳碼頭）
982X - 愉翠苑 → 灣仔（菲林明道）（上晝）/ 金鐘（東）→ 愉翠苑（下晝）
985 - 美田邨美致樓 → 銅鑼灣（灣仔消防局）（上晝）/ 金鐘（東）→ 美田邨美致樓（下晝）
985A - 美田邨美致樓 → 銅鑼灣（灣仔消防局）（只限早上繁忙時間服務）
986 - 沙田圍 ↔ 西灣河（太安街）（只限平日繁忙時間服務）
989 - 火炭（駿洋邨） ↔ 西灣河（太安街）（只限平日繁忙時間服務）
N170 - 沙田市中心 ↔ 華富（中）
N182 - 廣源 ↔ 中環（港澳碼頭）
龍運巴士
A41 - 碩門邨 ↔ 機場（地面運輸中心）
E42 - 機場（地面運輸中心） ↔ 沙田博康
E42C - 飛機維修區 ↔ 沙田博康（只係喺繁忙時間服務）
E42P - 東涌（逸東邨）→ 沙田博康（只係喺早上繁忙時間服務）
R42 - 迪士尼樂園 ↔ 大圍站（只係喺繁忙時間服務）
N42 - 東涌站 ↔ 耀安
NA41 - 沙田（水泉澳） ↔ 港珠澳大橋香港口岸
專線小巴
63A - 美松苑 ↺ 大圍站
63B - 恆峰花園 ↺ 大圍站
63K - 美田邨／香粉寮村 ↺ 大圍站
64K - 富山 ↔ 大圍站
68K - 瑞峰花園 ↔ 沙田站（排頭街）
403X - 大圍站 ↺ 石梨（梨貝街）
481B - 荃灣街市街 ↔ 大圍（銅鑼灣山）
803K - 顯徑邨 ↔ 大圍站
居民巴士

利用狀況
大圍站係東鐵綫同屯馬綫嘅轉車站，附近有多個大型屋苑同大量租單車舖，因此無論平日定假日，都有穩定嘅人流；而喺農曆新年期間，大量市民去車公廟參拜，但由於大圍站去車公廟近過車公廟站，故此乘客都係揀喺大圍站落車行去車公廟，令警方要喺大圍站實施人潮管制。

車站歷史
兩鐵合併前嘅大圍站外觀
1983年8月15號，九廣鐵路（英段）大圍臨時車站開設，位於城門河西岸，而家大圍工業區對開隔音屏，車站主體用木材搭建，所以俗稱「木頭站」。
1986年4月23號，位於臨時站以南（而家富嘉花園對開位置）嘅大圍站啟用，當時車站只有兩個相對嘅出入口（而家嘅D出口同客務中心所在位置）。
1993年12月，位於2號月台近單車公園（家下港鐵大圍車廠）嘅大堂（而家嘅F出口）啟用。
1995年，車站進行改善工程，加建兩組扶手電梯，並更改入閘區域，令升降機唔使職員協助使用。

大圍站擴建工程
2001年，配合馬鞍山鐵路（馬鐵）動工，大圍站週邊開始進行擴建工程。2003年12月24號，大圍站擴建部份局部啟用，當中只有非馬鐵主體建築部份啟用，而家嘅A、B、C出入口亦啟用。原有大堂同日封閉進行改建工程，並將車站主題顏色由黃色變成深藍色。2004年12月21號隨住馬鐵通車，剩低嘅大堂部份同埋月台轉乘通道啟用。2005年4月，新起嘅大圍站公共運輸交匯處啟用，B出入口重開。同年，D出入口周邊翻新完成重開。位於1號月台近海福花園嘅大堂（現時E、G出入口）啟用。

事件
有港鐵前員工指出，大圍站一向屬執法嚴謹車站，因負責執行港鐵附例嘅查票組，辦公室位處呢個站，查票組無論出動同返工放工都會經呢個站，所以市民喺大圍站被截查機會率最高。

市民反對大圍站上蓋規劃
2012年12月16號，有市民喺大圍站大堂進行「無聲抗議」，反對大圍站上蓋發展項目規劃
2012年12月16號中午，有市民喺大圍站大堂進行「無聲抗議」，反對大圍站上蓋發展項目（而家柏傲莊）規劃，自稱站長男士表示市民阻住大堂通道，唔可以喺港鐵範圍內展示標語。其後喺站外落地玻璃幕牆抗議，亦被7至8名港鐵職員包圍，港鐵職員指地面範圍都屬港鐵範圍。

女學生攜帶古箏事件
2015年9月16號，有人喺facebook「大圍聯盟」群組發表一張圖片，一名着校服嘅女學生，孭住一個同佢身高相若嘅古箏喺港鐵大圍站。當時佢俾3個港鐵職員包圍，疑攜帶體積好大深啡色古箏盒，而被截停查問。有網友話，事件發生喺傍晚6點幾，個女學生被指古箏太大，唔可以入月台。之後呢張相喺網上瘋傳，網民紛紛「洗版式」抨擊港鐵處理乘客攜帶大型物件嘅條例有「雙重標準」同「執法不公」。網民以水貨客事件作比較，指港鐵對水貨客寬容，但就唔畀乘客攜帶大型樂器上車。當中有唔少音樂愛好者表示「身同感受」，要求港鐵檢討現行條例。有網民亦隨即喺facebook上載多張喺港鐵車廂相片，相中見到乘客帶住洗衣機甚至關刀、長槍等上車都無職員阻止，有網民質疑港鐵雙重標準，欺善怕惡。

軟尺度男子手杖長度
2015年9月29號，有網民發現大圍站月台見到有懷疑視障人士擺著一支杖求助，高叫「都冇人嚟幫我嘅」，其後先有一名女職員問係咪要搭車。不過女職員入去月台室之後，一名男職員話呢支杖需要短過130厘米先最好，之後就擺出軟尺度。港鐵職員做法引起網民強烈反彈，認為事件荒謬。

過百人抗議禁帶樂器
内文：號召各界攜帶大型樂器搭東鐵
逾百市民於2015年10月3號在大圍站大堂示威，抗議港鐵禁止攜帶大型樂器及縱容水貨客
2015年10月3號俟晚6點幾，超過100名市民喺大圍站大堂示威，抗議港鐵禁止攜帶大型樂器及縱容水貨客，當中幾十個係音樂人，分別㩦帶大提琴、結他、手風琴到場，成功入閘。抗議亦吸引大批市民到場，對港鐵執法不一表示不滿，認為港鐵放生水貨客，部分更鬧港鐵職員，有人更喺大堂地下寫上港鐵「擾亂民生 打壓藝術」紅色大字，亦有人揮動港英旗，話想要「港英年代的地鐵」。到接近7點，有樂手各自喺大堂唔同地方用樂器演奏，吹奏《龍的傳人》同《鳳凰花鼓》，贏到唔少掌聲同喝采，成為全場焦點。到夜晚8點幾人群散去。

清潔工默站抗議被警員截查
本身係藝術家嘅程展緯，同時係大圍站清潔工人，因為唔滿意人工過低，只有最低工資。2022年2月3號年初三喺大圍站大堂內默站抗議。之後有多名警員接報到場，要求程展緯拎隨身物品。之後去九龍灣港鐵總部大樓遞公開信，期間有職員以電話拍攝遞信過程。程展緯批評港鐵只會向傳媒發放「車站清潔獎勵計劃」詳情，但唔會直接同工友或工會溝通。

反修例期間事件
2019年8月5號三罷行動，大量戴口罩嘅市民喺朝早返工時間阻住列車閂門，引起部分無參與罷工市民不滿。其後列車未開出，唔少人坐喺車廂地面等候，亦有人喺月台舉牌。到中午12點有人號召離開車廂後，示威者先陸續散去。
2019年9月1號「機場交通壓力測試日」示威後，大批警員夜晚喺車站一帶截查市民，沙田區議員李世鴻高叫一句「黑警暴打市民可恥」後，就被警方指揮官制服地下，其後多個防暴警員用身體壓向佢，被送到田心警署。警員同時以涉嫌「襲警」拘捕一男一女，兩名男警務人員報稱分別胸痛及手部受傷，其後有市民聲援，包圍田心警署。最後裁判官裁定一男一女襲警罪唔成立，並獲訟費。裁判官指案發地點唔喺示威現場，如果警員可以冷靜處理，衝突就會避免發生。
2019年9月25號俟晚6點幾，休班警員喺車站發現一名青年懷疑跳閘後，上前將佢截停。市民目擊事件期間懷疑有人毆打呢個青年，引起幾十個市民一度上前包圍，懷疑跳閘青年報稱受傷，由救護車送院治理。期間有大約20個防暴警員到場增援，之後護送休班警員上警車離開，在場市民亦陸續散去。
2019年10月2號，示威者喺站內進行抗議活動，期間示威者破壞B出口兩部入閘機、D出口入閘機，售票機、增值機以及近東鐵綫月台玻璃幕牆，大堂更被掟汽油彈。之後放工時間乘客需要排隊超過3分鐘先可以出閘，有乘客接受香港01採訪時表示政府造成民怨，明白示威者訴求，但亦認為示威者唔應該破壞物件。
2019年10月1號晚，大圍站通道自動灑水系統被破壞，多處灑水。兩旁商店寫咗示威者對港鐵同美心集團不滿字句
大圍站閘機，玻璃欄杆同顯示屏被破壞（2020年1月）

事故
2014年2月25號清晨6點幾，車站近美田路大快活快餐店嘅廚房，懷疑油煙槽油污滴落爐頭引起搶火，職員撲救無效慌忙報警。其間大量濃煙湧出，令樓上月台、路軌、快餐店內外，同埋美田路都煙霧瀰漫。餐廳食客慌忙走出店外，喺對開空地趕食未食完嘅早餐；月台乘客一度誤以為又有列車事故，紛紛掩鼻走避；列車駛至時候，車上乘客亦大吃一驚，但列車服務未有受影響。消防員接報到場，食店天花灑水系統已經開咗，消防員開喉迅速將火撲熄，其間有10幾個員工同埋40名食客自行疏散，無人受傷。由於大堂水浸，港鐵一度需要封閉大圍站C出入口，至朝早9點35分先至重開。
2014年3月30號，黑色暴雨警告信號發出期間，呢個站同黃大仙、荃灣西、九龍塘站一樣出現水浸，雨水湧入露天路軌。夜晚9點47分，D出入口暫時關閉，乘客需要用C出入口。當時東鐵綫要維持有限度服務，紅磡至大圍12分鐘一班，大圍至羅湖就8分鐘一班。
2020年8月4號下晝5點幾，大圍站近D出口大堂發生搶劫案。一名47歲男工程師原本約買家交收一隻值27萬港元勞力士Daytona手錶時，突然被兩個身全穿黑衫，戴口罩，手持40厘米長牛肉刀及伸縮警棍男子施襲，事主身體多處中刀浴血，而賊人向海福花園天橋方向，登上私家車逃去。現場地面有大量血漬，警方封鎖現場，案件由沙田警區重案組第二隊接手調查。
2021年8月7號凌晨，警方機動部隊喺大圍站進行內部保安同反恐演習，演習模擬恐怖分子喺站內月台發動「孤狼式」襲擊，斬傷多名乘客，同時喺售票大堂脅持人質。機動部隊、刑事應變小隊同鐵路應變部隊等人員喺現場設立事件指揮中心，同港鐵人員進行協調及疏散工作。演習大約有600人參與。

自殺事件
2015年3月26號下晝發生墮軌案，63歲姓方男子跳軌後俾列車撞死，多名消防員同救護員落路軌檢拾清理。死者阿哥到場認屍後神情哀傷，指細患末期胰臟癌，抗病路上飽受痛苦，希望政府推行安樂死合法化。
當中明報喺呢件事報道入面，其中一幅圖片描述出錯，寫成「死者到大圍站認屍後，十分傷心。」，引起網民熱烈討論。
2017年6月11號朝早8點半左右，一名24歲喺沙田區一間中學任職教學助理嘅女子喺大圍站墮軌，並捲入車底，最後證實不治。
2017年7月8號下晝近5點，24歲男子喺facebook透露無法融入社會，由大圍站大堂天橋高處墮下，接獲報案時事主昏迷，搶救後不治。
2019年4月22號夜晚10點半，一名40歲男子跳軌，九龍塘至沙田來回列車暫停。一日後，夜晚10點幾，一名21歲喺港鐵任職電子工程學徒4年嘅青年因生活問題唔開心而跳軌，被一列往紅磡嘅列車捲入車底車死。同年7月27號又再有人墮軌，九龍塘至沙田站服務一度暫停。